ગીત પૂરું થયા પછી પણ રૂપક તાલમાં ઢોલના પડઘા લાંબા અંતરાલ સુધી ભાવક-હૃદયમાં ઘૂમરાયા કરે છે હાલાંકિ નાયિકાની અને આપણી શ્રોતા-દર્શકોની આ ખુશી ક્ષણિક રહે છે કારણકે ફિલ્મ એ પછી એક અણધાર્યો વળાંક લે છે અને અંત સુધી પહોંચતા હૃદયવિદારક બની જાય છે. આપણા અંત:કરણમાં નાયકના અંતિમ શબ્દો ‘ઉસને કહા થા’ ગુંજતા રહી જાય છે. ફિલ્મ ભલે બિમલ રોયે જાતે દિગ્દર્શિત ન કરી હોય પણ એમના નામને જેબ આપે એવી તો બની જ છે. ફિલ્મના દિગ્દર્શક મોની ભટ્ટાચાર્ય પછીથી સુનીલ દત્તની ફિલ્મ ‘મુજે જીને દો’થી વધુ ખ્યાતિ પામ્યા. ફિલ્મની પટકથા અને સંવાદો એસ.ખલીલના છે જેમણે પછીથી બિમલ રોય માટે સરિયામ નિષ્ફળ ગયેલી (પરંતુ સુમધુર ગીતો ધરાવતી) ‘બેનઝીર’ ફિલ્મ દિગ્દર્શિત કરેલી.